กรุงศรีฯขยับ ทุ่ม150ล้าน รุกออนไลน์
ธนาคารกรุงศรีฯ ทุ่ม 150 ล้าน เปิดช่องออนไลน์ใหม่ รับดิจิทัลแบงก์กิ้งโต 40%
15 ต.ค. 2558

ธนาคารกรุงศรีฯ ทุ่ม 150 ล้าน เปิดช่องออนไลน์ใหม่ รับดิจิทัลแบงก์กิ้งโต 40% 
นายแดน ฮาร์โซโน่ ประธานกลุ่มธุรกิจลูกค้ารายย่อย และลูกค้าบุคคล ธนาคารกรุงศรี อยุธยา เปิดเผยว่า ได้ใช้งบประมาณ 150 ล้านบาท เปิดตัวบริการ “กรุงศรีออนไลน์” ใหม่ ให้การทำธุรกรรมออนไลน์ครอบคลุมความต้องการของลูกค้าทุกเซ็กเมนต์ มุ่งสู่การเป็นหนึ่งในกลุ่มผู้นำ เพื่อตอบรับช่องทางดิจิทัลแบงก์กิ้งที่ขยายตัวอย่างรวดเร็วถึงปีละ 30% ในช่วง 2 ปีที่ผ่านมา และคาดว่าจะเติบโตถึง 40% ในปีนี้ 
ทั้งนี้ กรุงศรีออนไลน์จะใช้ลูกค้าเป็นศูนย์กลางในการพัฒนาและออกแบบ ตอบสนอง 4 กลุ่มลูกค้าหลัก คือ 1.รายย่อย 2.กรุงศรี เอ็กซ์คลูซีฟ 3.เอสเอ็มอี 4.บริษัทขนาดใหญ่ เน้นการใช้งานง่ายในทุกอุปกรณ์และผสานช่องทางการให้บริการ ทั้งสาขาเอทีเอ็มและออนไลน์ โดยลูกค้าสามารถใช้บริการได้โดยไม่ต้องมีบัญชีธนาคาร และจำเพียงรหัสประจำตัวเดียวก็ใช้งานได้ทุกช่องทางออนไลน์
สำหรับในปีนี้คาดว่าจะมีผู้ใช้งานกรุงศรีออนไลน์และกรุงศรีออนไลน์แอพ รวมกว่า 2 ล้านราย หรือโตขึ้น 42% จากปีก่อน มียอดทำรายการกว่า 120 ล้านรายการ โตขึ้น 30% จากปีก่อน และมียอดทำธุรกรรมกว่า 4 แสนล้านบาท/ปี หรือโตขึ้น 40%